DA gaan Dlamini aankla oor beweerde CPS-korrupsieBathabile Dlamini. Foto: GCIS/Flickr Die Demokratiese Alliansie het Donderdag gesê hy gaan strafregtelike aanklagte aanhangig maak teen Bathabile Dlamini, voormalige minister van maatskaplike ontwikkeling, ná onthullings oor korrupsie by Cash Paymaster Services (CPS). Die DA het gesê hy sal die aanklagte Vrydag by Kaapstad-sentraal aanhangig maak. DA-LP Bridget Masango het gesê Dlamini het versuim om bekend te maak dat vroue van ANC-lede na bewering betrokke was in “twyfelagtige” verhoudings met CPS, die maatskappy wat voorheen maatskaplike welsynstoelaes in Suid-Afrika versprei het. Masango het gesê die party het Dlamini 48 uur gegee om die beweerde korrupsie aan te meld. Sy het haar kennis van die beweerde korrupsie in haar bedankingsbrief gemeld. Dlamini het vandeesweek as LP bedank ná pres. Cyril Ramaphosa haar nie by sy nuwe kabinet ingesluit het nie. Sy het in haar bedankingsbrief ook beskuldigings gemaak oor die toestand van die party en hoe sy lede behandel word. Sy beskuldig vroue van ministers daarvan dat hulle die “meesters” was agter die omstrede CPS en voer aan dit is hoekom sy nie ŉ alternatiewe diensverskaffer kon kry om die Sassa-betalings te fasiliteer nie. “Kragtens artikel 34 van die Wet op die Voorkoming en Bestryding van Korrupte Aktiwiteite pleeg enige persoon, wat vermoed of weet dat iemand anders by korrupsie betrokke is, ŉ strafregtelike misdaad as hy versuim om dit aan te meld,” het Masango gesê. “Dlamini ontduik al te lank aanspreeklikheid en die DA sal seker maak dat sy en haar ANC-makkers hul dag in die hof kry.”